钦定古今图书集成/理学汇编/经籍典/第188卷 > 李琪王霸世纪 > 序庶爵微国纪
## 钦定古今图书集成/理学汇编/经籍典/第188卷 > 李琪王霸世纪 > 序庶爵微国纪

秦穆有言：“德之不建，民之无援。”昔文武之有天下也，
选建亲贤大国数十，亦既足以统属人心，绵固国势。
其人非周之子孙，其地不足为国之屏翰，先王皆爵
列之，此其公天下之心也，岂特以私王室哉？存先代
之后，表仁人之庐，皆所谓建德以为民之援，非惟不
可废，亦有所不敢废也。春秋诸侯不知有崇明祀、保
小寡之义，强弱相并而为盟主，亦不复能与其疆场
之事。故自隐、桓以来，鲁入极矣，郑取戴矣，邓畏楚众，
齐迫阳小，向蒙莒师，邾践鄅境。终春秋之世，微国困
于兵革，所攘之祸殆不胜数，而得周旋于币玉牲犊
以从诸侯之后，甚无几焉。吁！亦足以见《周礼》之衰矣。
德之不建，民之无援，是以生民不复见德，而干戈之
祸，极于战国而后已。悲夫！木之茂也，群动息焉；水之
涸也，虽蛙龟不足以自存。方春秋之中世，鲁虽元腆
存须句，见王泽之未殄也。至其末也，颛臾在鲁邦域
之中，犹且不免见王泽之既竭也。君子于此，亦可以
考论世变云。